ไทยพาณิชย์มองหุ้นซบโอกาสช็อปหุ้นถูก
บลจ.ไทยพาณิชย์ มองหุ้นไทยซบเซาหุ้นบางตัวปรับลงเกินพื้นฐาน จังหวะเลือกซื้อหุ้น ชูกอง SCBDV ปันผลต่อเนื่อง
18 พ.ค. 2558

บลจ.ไทยพาณิชย์ มองหุ้นไทยซบเซาหุ้นบางตัวปรับลงเกินพื้นฐาน จังหวะเลือกซื้อหุ้น ชูกอง SCBDV ปันผลต่อเนื่อง
นายสมิทธ์ พนมยงค์ กรรมการผู้อำนวยการ บริษัทหลักทรัพย์จัดการกองทุน (บลจ.)ไทยพาณิชย์ เปิดเผยว่า ภาวะการลงทุนในไตรมาสนี้ คาดว่าตลาดหุ้นไทยจะซบเซาระยะหนึ่ง เนื่องจากเศรษฐกิจฟื้นตัวช้ากว่าที่คาดการณ์ไว้ ประกอบกับรัฐบาลยังขาดความชัดเจนว่าจะกระตุ้นเศรษฐกิจด้วยวิธีใด นักลงทุนจึงหยุดพักการลงทุนไประยะหนึ่ง ซึ่งบริษัทมองว่าเป็นโอกาสที่น่าสนใจเข้าลงทุน เนื่องจากจะสามารถคัดเลือกลงทุนในหุ้นที่มีปัจจัยพื้นฐานดี แต่ราคาปรับตัวลดลงมากกว่าที่ควรจะเป็นตามภาวะตลาดที่ซบเซาลง 
“เมื่อรัฐบาลเริ่มมีความชัดเจนในเรื่องการดูแลเศรษฐกิจ การเร่งเบิกจ่ายเพิ่มขึ้นในช่วงครึ่งปีหลัง ตลอดจนการลดอัตราดอกเบี้ยลงของธนาคารแห่งประเทศไทย รวมถึงการผ่านร่างรัฐธรรมนูญซึ่งจะทำให้เกิดการเลือกตั้งในอนาคต ซึ่งเชื่อว่าเป็นปัจจัยสนับสนุนที่ทำให้การลงทุนในตลาดหุ้นยังคงจะได้รับผลตอบแทนในระดับที่น่าพอใจ”นายสมิทธ์ กล่าว   
อย่างไรก็ตามมองว่าในภาวะตลาดเช่นนี้เป็นจังหวะดีในการเข้าลงทุนในกองทุนเปิดไทยพาณิชย์หุ้นทุนปันผล (SCBDV)เนื่องจากกองทุนมีผลการดำเนินงานโดดเด่น และล่าสุดบริษัทฯ เตรียมจ่ายเงินปันผลกองทุน SCBDV สำหรับผลการดำเนินงานระหว่างวันที่ 1 พ.ค.2557-30 เม.ย.2558 และกำไรสะสม ในอัตรา 0.10 บาทต่อหน่วย โดยจะจ่ายให้กับผู้ถือหน่วยในวันที่ 25 พ.ค.2558 นี้ ซึ่งในครั้งนี้นับเป็นครั้งที่ 18 
ทั้งนี้ ตั้งแต่จัดตั้งกองทุนเมื่อปี 2546 ได้จ่ายเงินปันผลไปแล้วถึง  14.67 บาทต่อหน่วย โดยกองทุนนี้มีนโยบายการลงทุนด้วยการคัดเลือกลงทุนหุ้นที่มีอัตราการเติบโตในระดับปานกลาง-สูง ฐานะการเงินแข็งแรง สามารถจ่ายเงินปันผลสม่ำเสมอ เหมาะสำหรับผู้ลงทุนที่รับความเสี่ยงได้ปานกลาง